แห่ออกหุ้นกู้ทะลัก 6 แสนล้าน ต้นทุนดอกเบี้ยต่ำกว่ากู้แบงก์
น.ส.อริยา ติรณะประกิจ ผู้ช่วยผู้จัดการสมาคมตลาดตราสารหนี้ไทย เปิดเผยว่า คาดว่าปีนี้มูลค่าการออกหุ้นกู้ของภาคเอกชนจะสูงที่สุดเป็นประวัติการณ์เกือบ 600,000 ล้านบาท จากครึ่งแรกของปี 2559 มีมูลค่าที่ออกหุ้นกู้แล้ว 311,747 ล้านบาท หรือคิดเป็น 54% จากปีที่แล้วทั้งปีมีมูลค่าการออกหุ้นกู้ทั้งสิ้น 579,085 ล้านบาท เนื่องจากยังมีบริษัทเอกชนที่ต้องออกหุ้นกู้ทดแทนหุ้นกู้เดิมที่หมดอายุ ขณะที่มีบริษัททั้งในและนอกตลาดหลักทรัพย์ต้องใช้เงินเพื่อเข้าซื้อกิจการ รวมทั้งธุรกิจสื่อสารและพลังงานทดแทนที่ต้องการเงินทุนเพื่อมาลงทุนในกิจการเพิ่มเติม โดยการออกหุ้นกู้ในช่วงนี้ มีต้นทุนที่ถูกกว่าการกู้เงินธนาคาร ที่มีอัตราดอกเบี้ยสินเชื่อลูกค้ารายใหญ่ชั้นดี (เอ็มแอลอาร์) ประมาณ 7% ขณะที่การออกหุ้นกู้เรทติ้ง BBB จะอยู่ที่ 3.86%,น.ส.อริยายังกล่าวต่อถึงกระแสเงินทุนต่างประเทศว่า ในช่วงครึ่งปีแรกมีเงินไหลเข้ามาลงทุนในตลาดตราสารหนี้ทั้งสิ้น 113,218 ล้านบาท ส่วนใหญ่เข้ามาซื้อในตราสารหนี้ระยะสั้นมากถึง 74,714 ล้านบาท เนื่องจากนักลงทุนมองว่าผลตอบแทนเฉลี่ยตราสารหนี้ระยะสั้นไม่ต่างจากระยะยาวมากนัก แต่เชื่อว่าเงินที่เข้ามาในตราสารหนี้ระยะสั้นเมื่อหมดอายุหรือขายออก จะไม่กระทบต่อค่าเงินบาทไทยเพราะจำนวนการถือครองทั้งหมดยังอยู่ในระดับต่ำเมื่อเทียบกับในอดีต หรือมีอยู่เพียง 710,000 ล้านบาท จากช่วงปี 2556 ที่อยู่ในระดับ 850,000 ล้านบาท อย่างไรก็ตาม ยังไม่สามารถประเมินได้ว่าหลังจากนี้ เงินทุนจะไหลเข้ามาลงทุนในตราสารหนี้มากน้อยเพียงใดขึ้นอยู่กับค่าเงินบาท ซึ่งปัจจุบันประเทศไทยเป็นเพียงไม่กี่ประเทศในโลกที่อัตราดอกเบี้ยแท้จริงเป็นบวก ขณะที่ปัจจัยเศรษฐกิจโดยรวมมีแนวโน้มที่ดีขึ้น ซึ่งจากการออกไปโรดโชว์ที่ประเทศญี่ปุ่นพบว่า หากประเทศไทยเดินหน้าสู่การเลือกตั้งจะมีกองทุนเข้ามาเพิ่มน้ำหนักลงทุนในไทยมากขึ้น.
น.ส.อริยา ติรณะประกิจ ผู้ช่วยผู้จัดการสมาคมตลาดตราสารหนี้ไทย เปิดเผยว่า คาดว่าปีนี้มูลค่าการออกหุ้นกู้ของภาคเอกชนจะสูงที่สุดเป็นประวัติการณ์เกือบ 600,000 ล้านบาท 
อริยา ติรณะประกิจ,ตราสารหนี้ไทย,กระแสเงินทุน,หุ้นกู้,ดอกเบี้ย,ข่าว,ไทยรัฐฉบับพิมพ์